Document ID: 32014R0966

KOMISJONI MÄÄRUS (EL) nr 966/2014,
12. september 2014,
millega muudetakse määruse (EL) nr 231/2012 (millega kehtestatakse Euroopa Parlamendi ja nõukogu määruse (EÜ) nr 1333/2008 II ja III lisas loetletud toidu lisaainete spetsifikatsioonid) lisa seoses kaltsiumpropionaadi spetsifikatsiooniga
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 16. detsembri 2008. aasta määrust (EÜ) nr 1333/2008 toidu lisaainete kohta, (1) eelkõige selle artiklit 14,
võttes arvesse Euroopa Parlamendi ja nõukogu 16. detsembri 2008. aasta määrust (EÜ) nr 1331/2008 (millega kehtestatakse toidu lisaainete, toiduensüümide ning toidu lõhna- ja maitseainete lubade andmise ühtne menetlus), (2) eriti selle artikli 7 lõiget 5,
ning arvestades järgmist:
(1)
Komisjoni määruses (EL) nr 231/2012 (3) on sätestatud määruse (EÜ) nr 1333/2008 II ja III lisas loetletud toidu lisaainete spetsifikatsioonid.
(2)
Neid spetsifikatsioone võib komisjoni algatusel või pärast taotluse esitamist ajakohastada määruse (EÜ) nr 1331/2008 artikli 3 lõikes 1 osutatud ühtse menetluse kohaselt.
(3)
10. septembril 2013 esitati taotlus toidu lisaaine kaltsiumpropionaadi (E 282) spetsifikatsiooni muutmise kohta. Taotlus tehti vastavalt määruse (EÜ) nr 1331/2008 artiklile 4 liikmesriikidele kättesaadavaks.
(4)
Kaltsiumpropionaadi (E 282) kehtivas spetsifikatsioonis on fluoriidi piirnormiks kehtestatud 10 mg/kg, mis tekitab probleeme kõnealuse lisaaine jaoks vajaliku tooraine tarnimisel ja tootmisel. Kaltsiumpropionaati (E 282) saadakse kaltsiumoksiidist (E 529), mille puhul fluoriidi piirnormiks on kehtestatud 50 mg/kg. Selleks et toota kaltsiumpropionaati, mis vastab fluoriidi piirnormi suhtes kohaldatavatele nõuetele, peavad tootjad kasutama kaltsiumoksiidi, mille puhul fluoriidi piirnorm on 33 mg/kg, mis on praegu lubatud piirnormist madalam. Seetõttu ei ole Euroopa turul peaaegu üldse kaltsiumpropionaadi tootmiseks vajalikku kaltsiumoksiidi. Selleks et tagada piisav kaltsiumoksiidivaru kaltsiumpropionaadi tootmiseks, tuleks kaltsiumpropionaadi puhul fluoriidi piirnormi suurendada nii, et see oleks 10 mg/kg asemel 20 mg/kg.
(5)
Uus piirnorm 20 mg/kg on samuti palju madalam muude toidu lisaainete suhtes kohaldatavatest fluoriidi piirnormidest. Sellisest uuest piirnormist tulenev lisakokkupuude fluoriidiga peaks jääma piiratuks ega tohiks suurendada fluoriidi kogutarbimist. Seetõttu on asjakohane lubada muuta toidu lisaaine kaltsiumpropionaadi (E 282) spetsifikatsiooni.
(6)
Vastavalt määruse (EÜ) nr 1331/2008 artikli 3 lõikele 2 peab komisjon Euroopa Liidu toidu lisaainete loetelu ajakohastamiseks küsima Euroopa Toiduohutusameti arvamust, välja arvatud juhul, kui kõnealune ajakohastamine tõenäoliselt ei mõjuta inimeste tervist. Kuna kõnealune ajakohastamine tõenäoliselt inimeste tervist ei mõjuta, ei ole vaja Euroopa Toiduohutusameti arvamust taotleda.
(7)
Seepärast tuleks määrust (EL) nr 231/2012 vastavalt muuta.
(8)
Käesoleva määrusega ette nähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EL) nr 231/2012 lisa muudetakse vastavalt käesoleva määruse lisale.
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 12. september 2014

Labels: 3
0
1
17